google/wiki40b huggingface dataset:
ז'אן גנג

חייו

זָ'אן גֶנְג היה יליד מדינת לוּ, והיה צעיר רק בשבע שנים מקונפוציוס. הוא הגיע מאותו שבט ממנו הגיעו זָ'אן יוּנְג וזָ'אן צְ'יוֹ, שני תלמידים בולטים אחרים של קונפוציוס. ייתכן שהיה צאצא של מה שהיה דורות רבים לפניו משפחה אצילה או מדינה עתיקה ובעלת מוניטין, אולם בתקופתו משפחתו כבר לא נהנתה מתהילת העבר ונחשבה משפחה של מלומדים.
כאשר שירת קונפוציוס כשר המשפטים של לוּ, נעשה זָ'אן גֶנְג למושל ג'ונְגְדוּ. בשלב מסוים הוא לקה במחלה קשה, כנראה צרעת, וקונפוציוס התאבל על מותו המוקדם בכאב רב. במאמרות מסופר כי עם מחלתו הלך קונפוציוס לבקר בביתו, אולם זָ'אן גֶנְג כבר לא יכל לקבל אורחים. לפיכך הכניס קונפוציוס את ידו מן החלון, החזיק בידו של זָ'אן גֶנְג וקונן: "איבדתי אותו, כזה הוא הגורל! איש כזה, וקיבל כזו מחלה! איש כזה, וקיבל כזו מחלה!".
הידע על זָ'אן גֶנְג מועט, וישנם רק מקורות היסטוריים ספורים אודותיו.

צדיק ורע לו

מותם הקשה של שניים מתוך ארבעת המופתים המוסריים מבין תלמידיו של קונפוציוס, זָ'אן גֶנְג ויֵן חְווֵי, לא רק העציב את קונפוציוס, אלא אף העלה בקרב דורות של קונפוציאנים את השאלה האם אכן אין בכוחה של שלמות מוסרית לקנות לאדם גורל טוב יותר, ואיים לערער את חשיבותה של ההתנהלות המוסרית לה מטיף הקונפוציאניזם. אולם חכמי הקונפוציאניזם מצאו פתרון לדבר בשאיפה הקונפוציאנית לזכות למוניטין טוב ולבנות חברה מתוקנת המשתפרת לאורך הדורות: הקונפוציאניזם למעשה אינו מייחס ערך להארכת חיי האינדיבידואל. ולפיכך גורלם של זָ'אן גֶנְג ויֵן חְווֵי אמנם העציב את מכריהם המיידיים (וביניהם קונפוציוס עצמו), אולם מבחינת התפיסה הקונפוציאנית גורלם האיר להם פנים בכך שזכרם והמוניטין שלהם רק התחזקו עם השנים, וגם לאחר אלפי שנים הם זוכים לכבוד, להערצה ולקיום מורשתם הרעיונית.

פולחן

במקדשי קונפוציוס, לוח רוחו של זָ'אן גֶנְג נמצא רביעי מבין תריסר החכמים, במערב.

תוארי כבוד

במהלך שושלת טאנג, הקיסר שׂוֵ'אנְדְזונְג העניק לזָ'אן צְ'יוֹ את תואר האצולה "מרקיז יוּ'ן" (鄆侯). במהלך שושלת סונג הוסיף לו הקיסר גֶ'נְדְזונְג את התואר דוכס דונְגְפִּינְג (東平公) והקיסר דוּדְזונְג את התואר דוכס יוּ'ן (鄆公). בתקופת שושלת מינג תיקן הקיסר שְׁדְזונְג את כינויו ל"המכובד הקדום החכם זָ'אן".
צאצאים של זָ'אן גֶנְג החזיקו בתואר "דוקטור לחמש הקלאסיקות" (五經博士; Wǔjīng Bóshì).
ישעיהו לויט

ישעיהו (שייקה) לֵוִיט (1929 – 16 במרץ 2014) היה עורך דין, עיתונאי, סופר ומתרגם ישראלי.

קורות חיים

ישעיהו בן ישראל לויט נולד בשנת 1929 בליטא ועלה לארץ ישראל בילדותו.
בשנת 1943, בגיל 14, התגייס לפלמ"ח (כינויו: "טוּמְבָּה") במסגרת הכשרת דפנה הצופים ה' (הכשרה מגויסת בקיבוץ דפנה מבוגרי הצופים) ושירת בגדוד השלישי (פלוגות ו' ו-ט'). לאחר מכן שירת בקהילת המודיעין כצנזור, ובסוף שנת 1952 השתחרר משירות קבע. לאחר שחרורו למד משפטים בבית הספר הגבוה למשפט ולכלכלה בתל אביב והתמחה במשפט פלילי בפרקליטות מחוז תל אביב. באפריל 1959 הוסמך כעורך דין; באותו חודש נישא לתמר לבית ברגר. לאחר הסמכתו עבר למגזר הפרטי, ולאורך השנים ייצג מספר רב של עבריינים ידועים.
במשך עשרות שנים חילק את זמנו בין משפטים לעיתונאות: במקביל לעבודתו כסנגור (תחומי התמחותו: נזיקין ועניינים הקשורים במשרד הביטחון, וכן משפט מסחרי, קניין רוחני ורשלנות רפואית), כיהן כעורך חדשות ב"ידיעות אחרונות" במשך שלושים שנה, עד 1996.
לויט התגורר ברמת אביב. נפטר ב-2014, בגיל 85. הותיר את אשתו, תמר לויט; ילדיו: עו"ד עדי לויט (בעל משרד עורכי דין) וד"ר אפי סטוֹלַרסקי (פסיכולוגית התפתחותית, מרצה לפסיכולוגיה וחינוך במכללת אורנים); ונכדים.
נקבר בבית העלמין ירקון. על מצבתו בבית העלמין ירקון נכתב: "יוצר אהוב ועתיר דמיון".
סרגיי צ'פליגין

ביוגרפיה

סרגיי צ'פליגין נולד בעיירה במחוז ליפצק שלאחר מותו נקראה על שמו. כאשר צ'פליגין היה בין שנתיים אביו נפטר, אימו התחתנה שנית והמשפחה עברה לוורונז'. כבר בתקופת לימודים בבית הספר היה ברור שיש לו כישרון למדעים מדויקים. בגיל 14 הוא התחיל לתת שיעורים פרטיים. בשנת 1886 צ'פליגין סיים את בית הספר בהצטיינות והתקבל ללימודים באוניברסיטת מוסקבה. בשנת 1890 הוא סיים את הלימודים בפקולטה ללימודי פיזיקה ומתמטיקה ולפי בקשת ניקולאי ז'וקובסקי הושאר להמשך לימודים להכנה לפרופסורה. לצורך כך הוענקה לו מלגה בגובה של 50 רובל.
החל משנת 1893 צ'פליגין היה מלמד במוסדות להשכלה גבוה במוסקבה כולל אוניברסיטת מוסקבה ובשנת 1909 התקדם לדרגת פרופסור. בשנת 1911 הוא עזב את האוניברסיטה מסיבות פוליטיות אך המשיך ללמד מתמטיקה במוסדות אחרות.
לאחר מהפכת אוקטובר צ'פליגין המשיך בעבודת מחקד והרצאות לסטודנטים. בשנת 1918 לפי בקשת ניקולאי זוקובסקי הוא עבר לעבוד במכון לחקר תעופה החדש שהוקם על ידי השלטון הסובייטי. צ'פליגין עבד במוסד זה עד סוף חייו וגידל בו שורה של מתמטיקאים ופיזיקאים צעירים כולל מסטיסלב קלדיש לאוניד סדוב ומיכאיל לברנטייב.
בשנת 1942 צ'פליגין נפטר ממחלת לב בנובוסיבירסק ונטמן בנובוסיבירסק שטח מכון לחקר תעופה שנקרא על שמו. החל מאותה שנה אקדמיה למדעים מעניקה מדליה על שמו עבור המחקר בתחום המכניקה.
אצטדיון יוקוהמה

הופעות מוזיקה

אצטדיון יוקהמה אירח מספר רב של אמנים בינלאומיים.
ב-2 באוגוסט 1981 הופיעו באצטדיון להקת הרוק האמריקאית להקת סנטנה.
מייקל ג'קסון הופיע באצטדיון 5 פעמים כחלק מסיבוב ההופעות שלו Bad. כל הכרטיסים לחמשת המופעים נמכרו וסך הכל כ-240,000 איש (כ-48,000 איש בממוצע להופעה) באו לצפות בג'קסון באצטדיון יוקוהמה, המספר הגדול ביותר של צופים שבאו לצפות בזמר יחיד באצטדיון יוקוהמה. ההופעות שלו התקיימו בחודשי ספטמבר ואוקטובר של שנת 1987. אחד מהמופעים שלו באצטדיון הוקלט ושוחרר בקלטת VHS בשם: Michael Jackson Live in Japan.
טינה טרנר הופיעה באצטדיון 4 פעמים במהלך חודש מרץ 1988.
מדונה הופיעה באצטדיון שלוש פעמים כחלק מסיבוב ההופעות שלה Blond Ambition World Tour בחודש אפריל של שנת 1990, אחד מן המופעים שלה באצטדיון הוסרט ולאחר מכן הופצו בלייזרדיסק ובקלטות VHS בשם: Blond Ambition – Japan Tour 90.
ניקלודיאון

שידורי הערוץ בישראל

בשנת 1996 החלו שידורי תוכניות מבית ניקלודיאון בערוץ הילדים, אשר מאוחר יותר קובצו לרצועה ששודרה בכל יום שבת תחת הכותרת "זמן ניקלודיאון".
ב-1 ביולי 2003 החלו שידורי ניקלודיאון לפעול כערוץ עצמאי בישראל. רוב שידוריו מורכבים מתוכניות מתורגמות או מדובבות, וכן תוכניות אירוח ושעשועונים בהפקה ישראלית. הערוץ משודר באפיק 91 ב-yes ובאפיק 84 ב-HOT. ניקלודיאון ישראל נמצא בבעלות משותפת של קבוצת וואלה! תקשורת המחזיקה ב-33% מהמניות וויאקום (הבעלים של ניקלודיאון העולמית) המחזיקה ב-67% מהמניות.
רצועת TeenNick משודרת בישראל מ-20:30 בערב ועד 23:00 עם תחילת שידור התוכנית "בובספוג מכנסמרובע" בתרגום עד שעות הבוקר המוקדמות (לפעמים שידורי הלילה כוללים את "דרגון בול סופר" ו"בלה והבולדוגס", ישנן מדינות שמשדרות בערוץ ניקלודיאון רצועה הדומה לרצועה זו והיא נקראת NickNight או Nick@nite).
ביולי 2015, עלה ערוץ TeenNick בחברת הכבלים הוט. שידוריו הסתיימו בסוף אוגוסט באותה שנה, וחודשו בנובמבר 2017.
ב-8 במרץ 2017, עלה ערוץ TeenNick בחברת הלווין yes. הפקת המקור הראשונה של yes בערוץ הייתה פרקי הספיישל של החממה.

ניק סקול

בשנת 2008 עלה ב-HOT ערוץ אינטראקטיבי בשם "ניק סקול". הערוץ הוא ערוץ משחקים בידורי-לימודי שמיועד לילדי הגן וכיתות היסוד.
לוקיוס ארטוריוס קסטוס

לוקיוס ארטוריוס קסטוס (בלטינית: Lucius Artorius Castus‏; 140 לערך - ?), איש צבא רומאי שפעל במאה השנייה. לפי מספר היסטוריונים חייו שימשו בסיס לאגדה על המלך ארתור.

תולדות חייו

קסטוס נולד בקמפניה כבן למשפחת פרשים בעלת מסורת של שירות צבאי ואדמיניסטרטיבי באימפריה. קסטוס שלא היה הבן הבכור, לא נועד לרשת את אביו ולכן בחר בקריירה בצבא הרומי. קסטוס נכנס לצבא בדרגת קנטוריון בסביבות שנת 158, דבר שמלמד שהוא החל במסלול הצבאי הפחות יוקרתי בשביל פרשים. 
שרותו של קסטוס החל בלגיון השלישי גאליקה שהיה מוצב בסוריה, בסביבות 162 קודם והועבר לשרת כקנטוריון בלגיון השישי פראטה שהיה מוצב ביהודה, בסביבות שנת 166 הוא זכה בקידום נוסף והועבר לשרת כקנטוריון בלגיון השני אדיוטריקס שהוצב בפאנוניה תחתית, בשנת 170 הועבר ללגיון החמישי מקדוניקה שהיה מוצב בדאקיה וכעבור שנתיים או שלושהמונה לפרימוס פילוס - הדרגה הבכירה ביותר בין הקנטוריונים. ייתכן שקידומו קשור לניצחון על האיזידסים שהרומאים נחלו באותו הזמן.
קסטוס קודם שוב בשנת 175 ומונה לפרפקטוס קוהורטוס של יחידת חיל עזר. יחידותיו כללו כמה קוהורטות של פרשים סרמטים שגויסו על ידי הקיסר מרקוס אורליוס לאחר הניצחון הרומאי באזור הדנובה. הן הוצבו בבריטניה. בשנת 177/8 מונה למפקד בצי והוצב בניאפוליס (כיום נאפולי שבאיטליה), הצבה  נוחה יותר שנחשבה כפרס שניתן לקצינים מצטיינים, ככל הנראה באותו זמן הוא נישא (אם לא מקודם) ונולדו לו ילדים.
קסטוס חזר לבריטניה בשנת 181 ומונה לפרפקטוס של יחידת חיל פרשים המשתייכת לחיל העזר והוצבה במצודת ברנאנאקום, קסטוס גם היה מפקד המצודה וסביבתה. בשנים 180-185 התרחשה פלישה של פיקטים שהצליחו לחדור את ההגנות הצבאיות הרומאיות, לעבור את חומת אדריאנוס ולזרוע הרס בפרובינקיה. כתוצאה מהפלישה הלגיון השישי ויקטריקס התמרד וניסה להמליך מועמד משלו לתפקיד הקיסר, מרד זה נכשל ופרטינקס הוציא להורג את המורדים. במשך כל הזמן הזה קסטוס שמר על נאמנותו לקיסר קומודוס ותפקד כראוי במלחמה כנגד הפולשים.
כתוצאה מתפקודו קודם קסטוס את לדרגת דוקס (גנרל בכיר; dux) ובשנת 185/6 פיקד על כ-10,000 חיילים וערך מסע מלחמה בארמוריקה (אזור בדרום-מערב גאליה) שמטרתו הייתה לדכא מרד שבפרץ שם. לאחר שהצליח לדכא את המרד הוא שלח משלחת צבאית לרומא לשם אזהרת הקיסר קומודוס בפני קשר כנגדו שהולך ונרקם על ידי מפקד המשמר הפרטוריאני סקסטוס טיגידיוס פרניס.
בעת זאת קסטוס השלים את 25 שנות השרות הנדרשות ממתגייסים והחליט לפרוש מן הצבא. הוא מונה למושל מחוז ליבורניה שהיה חלק מן הפרובינקיה דאלמטיה. התקופה שבה הוא שימש כמושל עברה ללא אירועים מיוחדים וכמו שאר דאלמטיה מחוזו נהנה משקט ושגשוג.
ייתכן שקסטוס הוחזר לשירות צבאי על ידי הקיסר ספטימיוס סוורוס כאשר מושל בריטניה דקימוס קלודיוס ספטימוס אלבינוס התמרד והכריז על עצמו כקיסר בשנת 195, כפי שמרמז תיאור המרד כפי שהשתמר אצל ההיסטוריון קסיוס דיו.

זיהוי עם המלך ארתור

חוקרים מודרניים זיהו את קסטוס כאחד המקורות לאגדה על המלך ארתור, מלבד הדמיון הרב בשמם מקורות אחדים לא מתייחסים לארתור כמלך אלא מתארים אותו כאיש צבא הנושא בתואר דוקס בלורום (dux bellorum), הם רואים במצודת ברנאנאקום את הבסיס לטירתו של ארתור קמלוט ואת מסעי המלחמה של ארתור: מלחמתו כנגד הברברים, קשריו עם הלגיונות הרומאיים כבן ברית או במקרה שהם פונים כנגד הקיסר הרומאי כאויב, פלישתו לברטאן ביבשת ושליחת משלחת לקיסר רומא שמזוהה בשם לוקיוס כמקבלים לפעולותיו של קסטוס.
הקרב מול נורדהינדר בנק

רקע

ב-28 באוגוסט 1914 התחולל קרב מפרץ הלגולנד, הקרב הימי הראשון במלחמת העולם הראשונה. הצי הגרמני הובס בקרב זה, ואיבד שלוש סיירות קלות, משחתת ושתי ספינות טורפדו. בעקבות הקרב ניתנה לצי הגרמני הקיסרי הוראה להימנע מעימות עם כוח אויב גדול יותר, כדי לא לספוג אבדות נוספות ולפגוע במורל. מדיניות זו הותירה את הים הצפוני בשליטת הצי הבריטי, שסייר באופן קבוע באזור. יחד עם זאת, באזור פעלו כוחות גרמניים ימיים קלים, 'צי פלנדריה', אשר יצאו לסיורים ולפשיטות באזור.
ב-17 באוקטובר 1914 נגרמו לאותם כוחות גרמניים קלים אבדות רציניות בעת הקרב מול חוף טסל, שנסתיים כמעט בלא אבדות לבריטים. הגרמנים הגיעו למסקנה שצי פלנדריה זקוק לתגבורת ולאחר כמה חודשים העבירו אליו ספינות טורפדו נוספות וצוללות.

אירועים טרם הקרב

ב-1 במאי 1915 הבחינו שני מטוסי ים גרמניים בארבע ספינות מכמורת בריטיות, שהוסבו לצורכי הצי, מול נורדהינדר בנק. אחד המטוסים נאלץ לבצע נחיתת אונס, ושתי ספינות טורפדו גרמניות נשלחו הן לחלץ את צוות המטוס, הן להטביע את הספינות הבריטיות שנתגלו.
בינתיים, הטביעה צוללת גרמנית את המשחתת הבריטית 'רקרויט' (Recruit, "גיוס") אשר פטרלה ליד גודווין סנדס (Goodwin Sands), שבסמוך לקצהו הדרומי מזרחי של האי הבריטי. הבריטים ערכו סריקות כדי לאתר את התוקף, ולחיפושים הצטרפו ארבע ספינות המכמורת. כך, שתי ספינות הטורפדו הגרמניות וארבע ספינות המכמורת הבריטיות הגיעו לטווח תצפית ומגע הדדיים בערך בשעה 15:00, מול נורדהינדר בנק. ספינות המכמורת היו חמושות, כל אחת, בתותח שלוש ליטראות. ספינות הטורפדו היו חמושות, כל אחת, בתותח ארבע ליטראות ובצמד צינורות טורפדו.

הקרב

מיד כשהבחינו בספינות המכמורת הבריטיות, ירו לעברן ספינות הטורפדו הגרמניות שני טורפדו כל אחת, וסך הכול ארבעה. אחד הטורפדו פגע בספינת המכמורת 'קולומביה' (Columbia) והטביע אותה. 13 מאנשי צוות ה'קולומביה' נספו. כיוון שכך, ולנוכח נחיתות חימושה, נגחה ספינת מכמורת אחרת, 'ברבדוס' (Barbados), את אחת מספינות הטורפדו הגרמניות, ואם כי 'ברבדוס' ניזוקה, הספינה הגרמנית נפגעה קשה עד כדי כך שהגרמנים החליטו להפסיק את הלחימה ולסגת מן המקום. בדרכם החוצה מן הקרב עוד הספיקו הגרמנים למשות מן המים לוטננט ושני נערי סיפון מצוותה של 'קולומביה', ולקחת אותם בשבי. עוד נער סיפון נמשה על ידי הבריטים.
ספינות המכמורת דיווחו על ההתקלות ל"כוח האריץ'" (Harwich Force), כוח ימי ובו מספר סיירות קלות וכמה עשרות משחתות, שבסיסו היה בנמל האריץ', ואבטח את הנתיבים לנמלי דרום מזרח אנגליה. "כוח האריץ'" שיגר ארבע משחתות לאזור הקרב. המשחתות נהנו מעליונות מספרית ומעליונות בחימוש, שכלל שלושה תותחי ארבעה אינץ', ושניים או ארבעה צינורות טורפדו בכל אחת מהספינות. הן השיגו את הגרמנים אשר ניסו לסגת לחופי בלגיה, ולאחר מרדף שארך כשעה הטביעו את שתי ספינות הטורפדו, ללא אבדות לעצמן. אבדות הגרמנים היו 13 הרוגים ו-46 אנשי צוות שנישבו. בהמשך נודע מחקירת השבויים כי הבריטים השבויים מצוות ה'קולומביה' נותרו נעולים מתחת לסיפון וטבעו. להגנתם טענו השבויים הגרמנים כי לא נותר להם זמן לחלץ את הבריטים השבויים, ושלמעשה הספיקו בדוחק להיחלץ בעצמם.

אחרית דבר

לקרב מול נורדהינדר בנק היו כמה השלכות טקטיות באשר לזירת הים הצפוני ותעלת למאנש: הקרב הראה לגרמנים שספינות הטורפדו אינן מתאימות למשימות התקפיות ואלה נשלחו למשימות של שמירת חופים. כמו כן, תגברו הגרמנים את צי פלנדריה בכלי שיט חזקים יותר.
אלכסנדר קופרין

שנותיו הראשונות

אלכסנדר קופרין נולד בעיירה נרובצ'ט במחוז פנזה למשפחת פקיד ממשלתי. בשנת 1871 אביו נפטר ומשפחה עברה למוסקבה. בגיל 6 הילד נשלח לפנסיון ליתומים ועם סיומו למד בפנימייה צבאית.
בשנת 1887 קופרין החל ללמוד בבית הספר לקצינים ובשנת 1890 הוצב בגדוד חיל רגלים. השרות הצבאי היה בסיס ליצירות הראשונות של קופרין שהתפרסמו בשנים 1893–1894.
בשנת 1894 קופרין השתחרר מהצבא ועבר לקייב ללא מקצוע אזרחי מוגדר.

שנות הבגרות

לאחר שחרור מהצבא קופרין טייל הרבה ברחבי האימפריה הרוסית וניסע לעסוק בתחומים שונים. הרשמים שלו בתקופה זו היו בסיס ליצירות שהוא החל לפרסם. באותן השנים הוא הכיר את מקסים גורקי, איוואן בונין ואנטון צ'כוב. בשנת 1901 הסופר הצעיר עבר לסנקט פטרבורג והחל לעבוד בירחון ספרותי.
בשנת 1905 הוא פרסם את היצירה המשמעותית הראשונה שלו "הדו-קרב" (Поединок) שזכתה להצלחה גדולה. קופרין הופיעה בהקראות פרקים של היצירה שהיו אירוע תרבותי משמעותי.
בשנת 1915 קופרין פרסם נובלה "הבור" (Яма) על חיי זונות ובתי בושת ברוסיה. לדעת מבקרי ספרות נובלה התאפיינה בפירוט יתר.
במהלך מלחמת העולם הראשונה קופרין גויס לצבא. הוא הוצב בפינלנד, אך לאור מצבו הבריאותי כבר בשנת 1915 שוחרר מהשרות.
לאחר מהפכת אוקטובר קופרין עבד תקופה מסוימת בהוצאה לאור שנוסדה על ידי מקסים גורקי. בשנת 1918 הוא נעצר אך שוחרר תוך זמן קצר. שנת 1919 הוא התגייס לצבא הלבן והיה עורך עיתון צבאי. לאחר תבוסת הצבא קופרין עם משפחתו נסע לפריז.
קופרין התגורר בפריז במשך כ-17 שנים ובתקופה זו פרסם מספר יצירות ספרותיות.
בשנת 1937 קופרין חלה והחליט לחזור לתחומי ברית המועצות. תוך שנה לאחר חזרתו הוא נפטר.
הסרט הראשון שמבוסס על סיפור של קופרין צולם כבר בשנת 1914. במהלך השנים בברית המועצות וברוסיה צולמו מספר סרטים נוספים על בסיס יצירות של אלכסנדר קופרין.
בתקופת ברית המועצות התייחסות לסופר לא הייתה חד-משמעית - הוא היה קצין בצבא הלבן ואמיגרנט אך בכל זאת בשנת חייו האחרונה חזר לברית המועצות. בשנת 1981 בעיירה בה נולד הסופר נפתח מוזיאון לזכרו.
פרנסיסקו חימנס דה סיסנרוס

חייו

סיסנרוס נולד בעיירה הקטנה טורלגונה לא רחוק ממדריד. למד במקומות שונים ובין היתר באוניברסיטת סלמנקה. בין 1459 ל-1465 עבד במנגנון הוותיקן ברומא שם לכד את תשומת לבו של האפיפיור פיוס השני. מרומא חזר עם מכתב הסמכה (בנפיקיום), שהארכיבישוף של טולדו שהיה גם הפרימוס של ספרד סירב לכבד. כאשר סיסנרוס התעקש, הושם בכלא לזמן מה ושוחרר כאשר הארכיבישוף הכיר בכוחו.
ב-1484 הצטרף כאח (Friar) למסדר הפרנציסקני בטולדו. שם סיגף עצמו בצומות, בלבישת אדרת שיער והליכה יחף. משם עבר למנזר מבודד אף יותר שם חי כאנכוריט (anchoritic, ἀναχωρέω). הארכיבישוף מנדוסה המליץ עליו ב-1492 בפני המלכה איזבלה ככומר המוודה שלה. סיסנרוס הסכים בתנאי שבזמן שאינו עסוק בווידויי המלכה יוכל לחיות בקהילתו עם נזיריו, אך איזבלה התוודתה לעיתים כל כך תכופות עד שלא הצליח להגשים את מטרתו ולחיות במנזר. במהלך הווידויים שנגעו גם לעסקי המדינה נוכחה המלכה שסיסנרוס נותן לה עצות טובות ומינתה אותו ליועץ ואחר כך לקרדינל, מסופר כי סיסנרוס ניסה להתחמק ממשרות אלו והמשיך ללכת בגלימה פרנסיצקנית ויחף עד שהאפיפיור ציווה עליו להחליף את מלבושו ללבוש השרד של הקרדינלים.
סיסנרוס הנהיג רפורמה בקרב הנזירים בספרד ואילץ אותם לדבוק בתקנות. הדפיס את הפוליגוטה הקומפלוטנסית (על שם העיר בה הודפס).
סיסנרוס ייסד את אוניברסיטת קומפלוטנסה בעיר אלקלה דה אנארס, כשבמאה ה-19 עברה האוניברסיטה למדריד.
בראדלי בורסטון

קורות חייו

בורסטון נולד וגדל בלוס אנג'לס. הוא היה פעיל ומדריך בתנועת הנוער הבונים דרור. בורסטון סיים לימודי תואר בהיסטוריה מאוניברסיטת קליפורניה בברקלי. בשנת 1976 עלה לישראל כחלק מגרעין של הבונים והיה ממקימי קיבוץ גזר. שירת בצה"ל כחובש קרבי. למד רפואה במשך שנתיים באוניברסיטת בן-גוריון בנגב, אולם עזב לטובת קריירה בעיתונות.
במהלך האינתיפאדה הראשונה היה כתב בעזה של הג'רוזלם פוסט, והיה הכתב הצבאי של העיתון במהלך מלחמת המפרץ. בשנות התשעים שימש כתב בעבור סוכנות רויטרס, ודיווח על תהליך השלום הישראלי-ערבי ועל הפוליטיקה בישראל. בשנת 2000 החל לעבוד בעיתון הארץ.
בשנת 2006 בורסטון קיבל את פרס אליאב-סרטאווי לעיתונאות המזרח התיכון מטעם "Search for Common Ground"‏.
הוא נשוי לוורדה, אב לשתי בנות ומתגורר בנטף.

דעותיו

במאמר פובליציסטי בעיתון הארץ, עם הכותרת "מה "מוות לישראל" אומר לך?" בורסטון מבקר את ה"פרוגרסיבים" הטוענים שהם תומכים בזכויות הבלתי נשללות של בני האדם על פני הלאומיות, אבל לא רואים בישראלים אנשים שראויים ל"חופש לחיות בביטחון וריבונות". כישלונם "לגייס את אותה חמלה ודאגה ללוחמים הבלתי חמושים משני צידי חזית הקרב" מגלה את החורים באידאולוגיה שלהם.
בורסטון אמר כי חשוב "לבקר את ישראל כאשר היא ראויה לביקורת... ולהגן חזק על ישראל כאשר היא ראויה להגנה".
בנושא החרם נגד ישראל, בורסטון כתב: "כתומך של הרעיון של מדינה יהודית דמוקרטית באמת לצד מדינה פלסטינית עצמאית וריבונית, מה שאני לא יכול לקבל זה את הרעיון שמדינות מוסלמיות מקובלות באופן רשמי, ומדינה יהודית לא".
בליינד מלון

היסטוריה

בליינד מלון הוקמה על ידי שאנון הון, סולן הלהקה, כשהיה בן 20, בשנת 1989 בלוס אנג'לס, קליפורניה. שאר חבריה היו מאינדיאנה, מיסיסיפי ופנסילבניה. בשנת 1991 חתמה הלהקה בלייבל "Capitol Records" והקליטה Demo, אשר בסופו של דבר לא יצא לאור.
תקליטם הראשון הנקרא על שם הלהקה יצא בשנת 1992. בשל הקשר ההדוק בין סולן הלהקה ובין סולן להקת Guns N' Roses, אקסל רוז, הצליחה הלהקה לפרוץ לתודעה האמריקאית, עם שחרור הסינגל "No Rain".
אלבומה השני של הלהקה, "Soup", יצא בשנת 1995 אך לא הצליח במכירות למרות הביקורות הטובות.
סופה של הלהקה הגיע במהלך סיבוב הופעות בארצות הברית כאשר סולן הלהקה נמצא מת, בשל מנת יתר של קוקאין באוקטובר 1995. הלהקה המשיכה לפעול רשמית עד 1999 ללא הון והוציאה עוד תקליט ב-1996 בשם "Nico".
בשנת 2008 הצטרף ללהקה טראוויס וורן כסולן, והלהקה הוציאה את האלבום For My Friends.
פיש אנד צ'יפס

השפעות תרבותיות

המסורת הקתולית ארוכת השנים של הימנעות מאכילת בשר בימי שישי, בייחוד בתקופת התענית,  והחלפת הבשר בדגים באותו יום ממשיכה להשפיע על ההרגלים האלו, בעיקר בקהילות שנחשבות פרוטסטנטיות, אנגליקניות, חילוניות וחילוניות בחלקן. ארוחות ימי שישי בערב נשארו מועד מסורתי לאכילת מנות פיש אנד צ'יפס; והרבה מזנונים ואתרי הסעדה ברחבי העולם, המציעים תפריטים משתנים במהלך ימות השבוע, מקפידים על הגשת מנה קבועה של פיש אנד צ'יפס בימי שישי.  
באוסטרליה וניו זילנד, המושג "פיש אנד צ'יפס" לרוב משמש כאמצעי זיהוי הגייתי כדי להדגיש את הבדלי ההיגוי בין מדינות שונות של צלילי האות I באנגלית.  
באנגלית אוסטרלית לאות I יש צליל קדמי גבוה יותר, ובאנגלית ניו זילנדית הצליל הוא נמוך יותר. לכן, הניו זילנדים שומעים את האוסטרלים מבטאים "feesh ו cheeps", בעוד שהאוסטרלים שומעים את הניו זילנדים מבטאים "fush and chups".

איכות הסביבה

באנגליה, שמן הפסולת מחנויות פיש אנד צ'יפס הפך למקור שימושי לביו דיזל. לחברת הביו דיזל הגרמנית "פטרו-טק" יש מתווה תוכניות לייצור של ביו דיזל באנגליה משמן פסולת של תעשיית הפיש אנד צ'יפס הבריטית.
עינת גבאי

ביוגרפיה

גבאי התאמנה בקבוצת מכבי חיפה בהדרכתם של נדב בטשא ועדי ולפמן.

1986

באליפות ישראל בשחייה שנערכה בווינגייט באוגוסט 1986 זכתה גבאי ב-3 מדליות, 2 כסף ו-1 ארד. מדליות כסף, במשחה ל-200 מטר גב בתוצאה של 2:36.51 דקות, אחרי שרון אקסלרוד מהפועל נתניה (2:31.54 דקות) ולפני רוית שילה מהפועל ערד (2:38.31 דקות) ובמשחה ל-400 מטר מעורב אישי בתוצאה של 5:30.91 דקות, אחרי הדר קליינמן ממכבי קריית אונו (5:22.36 דקות) ולפני מורין פרידמן מהפועל הוד השרון בית ברל (5:32.97 דקות). מדליית ארד, במשחה ל-400 מטר חופשי בתוצאה של 4:46.51 דקות, אחרי מיכל אמין מהפועל הוד השרון בית ברל (4:42.18 דקות) ופרידמן (4:45.15 דקות).

אלופת ישראל

באליפות ישראל בשחייה שנערכה בווינגייט בסוף חודש אוגוסט 1987 זכתה גבאי ב-3 מדליות אישיות, 2 זהב ו-1 ארד. מדליות זהב, במשחה ל-200 מטר חופשי בתוצאה של 2:14.33 דקות, לפני מיכל אמין (2:15.38 דקות) ושרון טליתמן (2:17.58 דקות), שתיהן מהפועל הוד השרון בית ברל ובמשחה ל-400 מטר חופשי בתוצאה של 4:39.18 דקות, לפני איילת אורן (4:42.83 דקות) ומיכל אמין (4:45.83 דקות). מדליית ארד, במשחה ל-400 מטר מעורב אישי אחרי נעמה מישר (5:25.41 דקות) ואיריס קומן ממכבי נהריה (5:24.19 דקות).
באליפות ישראל למרחקים היא זכתה במדליית זהב במשחה ל-800 מטר חופשי בתוצאה של 9:55:35 דקות.

1988

באליפות ישראל שנערכה באוגוסט 1988 זכתה גבאי ב-3 מדליות כסף אישיות, במשחה ל-200 מטר חופשי בתוצאה של 2:14.28 דקות, אחרי מיכל אמין (2:12.55 דקות) ולפני איילת שליזנגר (2:14.87 דקות), במשחה ל-400 מטר חופשי בתוצאה של 4:39.94 דקות, אחרי מיכל אמין (4:32.04 דקות) ולפני שרון אקסלרוד הפועל נתניה (4:43.88 דקות) ובמשחה ל-800 מטר חופשי בתוצאה של 9:43.91 דקות, אחרי מיכל אמין (9:18.40 דקות) ולפני שרון אקסלרוד (9:48.76 דקות).

המכביה ה-13

בתחרות השחייה של המכביה ה-13 שנערכה ביולי 1989 בבריכת השחייה באוניברסיטת תל אביב זכתה גבאי במדליית כסף במשחה שליחות 4x200 מטר חופשי, ביחד עם איריס קומן, רויטל וילנאי ומיכל אמין בשיא ישראלי חדש של 8:50.58 דקות, שיפור לשיא הקודם שעמד על 8:53.92 דקות. 
באליפות ישראל בשחייה שנערכה בווינגייט באוגוסט אותה שנה זכתה גבאי בשתי מדליות, כסף וארד. מדליית כסף, במשחה ל-100 מטר חופשי בתוצאה של 1:03.29 דקות, אחרי גליה אקר מהפועל ימק"א ירושלים (1:03.04 דקות) ולפני תמי לוין מהפועל הוד השרון בית ברל (1:03.76 דקות) ובמדליית ארד במשחה ל-400 מטר חופשי בתוצאה של 4:40.15 דקות, אחרי מיכל אמין (4:30.80 דקות) ושני טליתמן (4:39.53 דקות).

1991

באליפות ישראל שנערכה בשנת 1991 זכתה גבאי במדליית כסף במשחה ל-100 מטר חופשי בתוצאה של 1:01:63 דקות.

1992

באליפות החורף שנערכה בנהריה (בריכת 25 מטר) בשנת 1992 זכתה גבאי במדליית זהב במשחה ל-800 מטר חופשי בתוצאה של 9:23:19 דקות.

1993

באליפות ישראל בשחייה שנערכה באפריל 1993 זכתה גבאי ב-3 מדליות, 2 כסף ו-1 זהב. מדליות כסף במשחה ל-100 מטר חופשי בתוצאה של 1:02.46 דקות, אחרי גוני יהודאי מהפועל ירושלים (1:02.17 דקות) ולפני שירה בש מהפועל נהריה (1:03.67 דקות) ובמשחה ל-200 מטר חופשי בתוצאה של 2:13.26 דקות, אחרי קרן רגאל מהפועל ירושלים שקבעה שיא ישראלי חדש של 2:07.54 דקות ושרון גורסקי ממכבי קריית אונו (2:14.72 דקות). מדליית ארד במשחה ל-400 מטר חופשי בתוצאה של 4:39.15 דקות, אחרי  קרן רגאל (4:27.31 דקות) ושרון גורסקי (4:35.75 דקות).
דוד ספדה

ביוגרפיה

ספדה נולד בנוגלס כאחד מארבעה בנים. בשנת 2000 הוא השתתף כנציג מקסיקו בתחרות יופי בשם "מנהאנט אינטרנשיונל" Manhunt) International) שם נבחר לסגן הראשון.
ב-2002 שיחק בפרק של הסדרה "משפחה אמריקאית" ששודרה ב-PBS העוסקת במשפחה לטינית המתגוררת בלוס אנג'לס, ב-2003 שיחק בסרט ההמשך לסרט האימה ג'יפרס קריפרס ובנוסף הוא הופיע בתפקידי אורח בסדרות האמריקאיות ER, מונק ובאפי ציידת הערפדים, ב-2004 הופיע בעירום בסצנת מין בסרט "Desnudos".
ב-2009 שיחק את דמות אחיו למחצה של ויליאם לוי והנבל הרשי בטלנובלה "כישוף". ב-2010 שיחק את אחד התפקידים הראשיים בטלנובלה אשת הברזל, בשנת 2012 שיחק בטלנובלה תהום של תשוקה בתפקיד דמיאן בשנת 2018 שיחק בסדרה באהבה אין חוקים בתפקיד ריקרדו לצד אנה ברנדה קונטררס הוא גם דגמן הלבשה תחתונה לקלווין קליין.
דגימה מהעתקה הופכית

פונקציה הופכית מוכללת

תהי  פונקציית ההתפלגות המצטברת (פה"מ) של ההתפלגות  ממנה אנו רוצים לדגום. נגדיר את "הפונקציה ההופכית המוכללת" של , אותה נסמן ב , באופן הבא:
או במילים: הערך של  עבור p הוא ה-x הקטן ביותר (אינפימום) עבורו  גדול-שווה ל-p.

אם  היא התפלגות רציפה, אז ההופכית המוכללת  היא בדיוק הפונקציה ההופכית של , כלומר:
ההגדרה ה"מסובכת" יותר שהופיעה בהתחלה נועדה "לתפוס" גם התפלגויות בדידות, שעבורן לא קיימת התפלגות הופכית .

שיטת הדגימה

בהינתן משתנה מקרי  בעל התפלגות אחידה רציפה בקטע (0,1), אז  הוא בעל התפלגות .
כלומר, על מנת לקבל מספר אקראי מהתפלגות , כל שעלינו לעשות הוא לדגום מספר מהתפלגות אחידה בקטע (0,1), ואז להפעיל עליו את הפונקציה .
הקושי העיקרי הקיים בשיטה, הוא שלעיתים קשה למצוא את ההופכית המוכללת , גם כש- ידועה לנו.

התפלגות מעריכית

נניח שאנו רוצים לדגום מספר מהתפלגות מעריכית עם פרמטר . הפה"מ הוא: 
נמצא את הפונקציה ההופכית:
כלומר, נדגום מספר u מהתפלגות אחידה בקטע (0,1), ואז  יהיה מספר אקראי מהתפלגות מעריכית עם פרמטר .

התפלגות אחידה בדידה

נניח שאנו רוצים לדגום מספר מהתפלגות אחידה בדידה בין a ל-b. הפה"מ הוא:  לכל x בקטע [a,b].
נמצא את הפונקציה ההופכית המוכללת, עבור x בקטע [a,b]:
ה- הקטן ביותר (האינפימום) המקיים אי-שוויון זה, הוא המספר השלם הקטן ביותר שאינו-קטן מ-, כלומר:
כלומר, נדגום מספר u מהתפלגות אחידה בקטע (0,1), ואז  יהיה מספר אקראי מהתפלגות אחידה בדידה בין a ל-b.
ניתן לראות שהתוצאה שקיבלנו היא הגיונית, שכן עבור u קרוב מאוד ל-1 נקבל  ועבור u קרוב מאוד ל-0 נקבל .

הוכחת נכונות השיטה

על מנת להוכיח את נכונות השיטה, יש להוכיח שבהינתן התפלגות  בעלת פונקציית התפלגות , ובהינתן משתנה מקרי  בעל התפלגות אחידה רציפה בקטע (0,1), מתקיים:  הוא משתנה מקרי בעל התפלגות .
הכפירה

כְּפִירָה או הַכְּפִירָה היא עיר מקראית המוזכרת בספר יהושע כאחת מערי הגבעונים שהשלימו עם בני ישראל. בהמשך היא מוזכרת כאחת מערי שבט בנימין וכאחת הערים שאליה חזרו גולי בבל בימי שיבת ציון. שמה נגזר משמו של האריה, הכפיר, שהיה נפוץ בתקופת התנ"ך בארץ ישראל. מקובל לזהות את הכפירה עם תל כפירה שנמצא בסמוך ליישוב נטף בהרי ירושלים. על שם היישוב נקראים כיום נחל כפירה ועין כפירה הסמוכים לתל.